﻿Преузето са [www.pravno-informacioni-sistem.rs](http://www.pravno-informacioni-sistem.rs/)

**4934**

На основу члана 34. став 7. Закона о подстицајима у пољопривреди и руралном развоју („Службени гласник РС”, бр. 10/13, 142/14, 103/15 и 101/16),

Министар пољопривреде, шумарства и водопривреде доноси

**ПРАВИЛНИК**

**о изменама и допунама Правилника о подстицајима за спровођење активности у циљу подизања конкурентности кроз диверсификацију економских активности кроз подршку инвестицијама у прераду и маркетинг на пољопривредном газдинству**

(Објављено у „Службеном гласнику РС“, број 141/2022 од 23.12.2022. године)

Члан 1.

У Правилнику о подстицајима за спровођење активности у циљу подизања конкурентности кроз диверсификацију економских активности кроз подршку инвестицијама у прераду и маркетинг на пољопривредном газдинству („Службени гласник РСˮ, бр. 88/17 и 44/18 – др. закон), у члану 16. тачка 1), брише се.

Тачка 9) мења се и гласи:

„9) је објекат који је предмет инвестиције у изградњу објекта за коју се подноси захтев у његовом власништву;ˮ.

После тачке 9) додаје се тачка 9а), која гласи:

„9а) је објекат који је предмет инвестиције у набавку нове опреме, уређаја и маркетинг производа, за коју се подноси захтев, у његовом власништву или ако на њему има право закупа, односно коришћења на основу уговора закљученог са закуподавцем: физичким лицем или јединицом локалне самоуправе на период закупа, односно коришћења од најмање пет година почев од календарске године за коју се подноси захтев за коришћење подстицаја, с тим да ако је објекат предмет закупа, односно коришћења не може имати уписане друге терете, осим предметног закупа, односно коришћења;ˮ.

У тачки 19) тачка на крају замењује се тачком и запетом.

После тачке 19) додаје се тачка 20), која гласи:

„20) по редоследу подношења захтева постоје расположива финансијска средства за утврђивање права на подстицаје опредељена јавним позивом, у оквиру укупних средстава расподељених за ову намену посебним прописом којим се уређује расподела подстицаја у пољопривреди и руралном развоју.ˮ.

Члан 2.

После члана 19. додаје се члан 19а, који гласи:

„Члан 19а

Министарство надлежно за послове пољопривреде – Управа за аграрна плаћања (у даљем тексту: Управа) расписује јавни позив за подношење захтева за остваривање права на подстицаје за спровођење активности у циљу подизања конкурентности кроз диверсификацију економских активности кроз подршку инвестицијама у прераду и маркетинг на пољопривредном газдинству, који се објављује на званичној интернет страници министарства надлежног за послове пољопривреде, односно на званичној интернет страници Управе.

Јавни позив нарочито садржи податке о: врстама подстицаја за које се расписује јавни позив у складу са овим правилником, роковима за подношење захтева, висини расположивих средстава по јавном позиву у оквиру укупних средстава расподељених за ову намену посебним прописом којим се уређује расподела подстицаја у пољопривреди и руралном развоју, као и друге податке потребне за спровођење јавног позива.

Управа може расписати један или више јавних позива за календарску годину, за једну или више врста подстицаја из члана 4. овог правилника.ˮ

Члан 3.

У члану 20. став 2. речи: „министарству надлежном за послове пољопривреде – Управи за аграрна плаћања (у даљем тексту: Управа), за сваку календарску годину, у периоду до 1. новембра текуће годинеˮ, замењују се речима: „Управи, у року одређеном јавним позивом из члана 19а овог правилника.ˮ.

У ставу 4. речи: „У периоду из става 2. овог чланаˮ замењују се речима: „По истом јавном позивуˮ.

Члан 4.

У члану 21. став 1. речи: „Уз захтев доставља се:ˮ, замењују се речима: „За остваривање права на подстицаје потребна је следећа документација:ˮ.

У ставу 2, речи: „уз захтев се доставља и:ˮ замењују се речима: „поред документације из става 1. овог члана, за остваривање права на подстицаје потребна је и следећа документација:ˮ.

У ставу 3. речи: „уз захтев се доставља иˮ замењују се речима: „за остваривање права на подстицаје потребни су иˮ.

У ставу 4. речи: „уз захтев доставља иˮ замењују се речима: „за остваривање права на подстицаје потребни су иˮ.

У ставу 5. речи: „уз захтев подноси иˮ замењују се речима: „за остваривање права на подстицаје потребан је иˮ.

Став 7. мења се и гласи:

„Документацију из става 1. тач. 6)–10) и тач. 13)–17), става 2. тачка 5) и ст. 3–5. овог члана Управа прибавља по службеној дужности у складу са законом којим се уређује општи управни поступак.ˮ.

Члан 5.

У члану 23. ст. 2. и 3. мењају се и гласе:

„Захтев поднет од стране лица које у складу са чланом 15. овог правилника нема право на подстицаје, преурањен и неблаговремен захтев, захтев са документацијом из члана 21. став 1. тач. 1)–5) овог правилника која не гласи на подносиоца захтева, односно која је издата након подношења захтева, као и сваки наредни захтев истог подносиоца по истом јавном позиву, Управа одбацује решењем.

Ако је административном провером утврђено да подносилац захтева испуњава прописане услове и ако по редоследу подношења захтева постоје расположива финансијска средства опредељена јавним позивом, директор Управе решењем утврђује право на подстицаје и налаже исплату подстицаја на наменски рачун корисника подстицаја уписан у Регистар.ˮ.

Члан 6.

Захтеви за остваривање права на подстицаје поднети до дана ступања на снагу овог правилника решаваће се у складу са прописом који је био на снази у време њиховог подношења.

Члан 7.

Овај правилник ступа на снагу осмог дана од дана објављивања у „Службеном гласнику Републике Србијеˮ.

Број 110-00-234/2022-09

У Београду, 22. децембра 2022. године

Министар,

**Јелена Танасковић,** с.р.